**Өзіңізді Құдайдан алыс сезінесіз бе?**

***«Иса қайтып келгенде шәкірттерінің ұйықтап жатқанын көрді. Петірге: «Сонда ең болмағанда бір сағат Менімен бірге ұйықтамай отыра алмағаның ба?»***

***(Матай 26:40)***

Некеде, бір–біріңізге жақын болып, жақсы қарым қатынаста болу үшін үнемі сөйлесу керек сияқты, Құдайға жақын болу үшін де Онымен сөйлесіп, мінажат ету керек. Бұл ұқсастықты бұрын байқамаған болсаңыз да, бұл шындық. Екеуінің де нәтижесі - жақсы қарым-қатынас. Егер сіз қандай да бір себептермен жұбайыңызбен сөйлесе алмасаңыз, қарым-қатынасыңыз міндетті түрде бұзылатын болады. Махаббатыңыз сөніп, ал бақытты естеліктер қазірдің бір бөлігі емес, тек өткеннен қалған нәрселерге айналады.

Мінажат - бұл қарым-қатынас және сіздің рухани өміріңіздегі жақындықтың сыры - өз ойыңызбен, жүрегіңіздегі барлық сезімдеріңізбен қорықпай бөлісе алу. Жақын қарым қатынасқа кедергі келтіретін жаулар не нәрселер? Олардың бірнешеуі бар және олар жұбайыңызға да, Иемізбен қарым-қатынасыңызға да қатысты. Келесі үш минутта мен сіздің Құдаймен қарым-қатынасыңызға ерекше назар аударғым келеді.

Ең бірінші жау: жұмысбастылық. Бұл біздің ізгі ниетімізді ескірген сылтауларға айналдыратын және өзімізді кінәлі сезінуге итермелейтін басты жау екені сөзсіз. Иә, біз Киелі кітапты оқып, мінажат ету керектігін білеміз, бірақ мұны жасауға әрқашан да қолымыз бос болмайды. Ал мұның шешімі қандай? Бір сөзбен айтқанда, басымдылықтар. Біз шынымен маңызды деп санайтын нәрсеге міндетті түрде уақыт табамыз. Мен жеке өз өмірімде, ниеттерімді әрекетке айналдырудың жалғыз жолы жарты сағат ерте оянып, өзімді осы нәрселерді істеуге мәжбүрлеу екенін түсіндім.

Сіз: «Бірақ бұл мені шаршатып жібереді емес пе?» деп ойлайтын шығарсыз. Жоқ, керісінше, сіз тағы отыз минут ұйықтағанға қарағанда көбірек күш-қуатқа ие екеніңізді, ойларыңыздың жинақы екенін және әлдеқайда көп нәрсеге қол жеткізе алатыныңызды байқайтын боласыз.